ആലപ്പുഴയില് ബാബുപ്രസാദിന്റെ വരവില് കെ സി ഗ്രൂപ്പിന് അമര്ഷം ആലപ്പുഴ കെ സി വേണുഗോപാല് ഗ്രൂപ്പുകാരനായ കെ പി ശ്രീകുമാറിന്റെ പേര് ഡിസിസി പ്രസിഡന്റ് സ്ഥാനത്തേക്ക് ഉറപ്പിച്ചതാണ്. ഒടുവില് ആ സ്ഥാനത്തേക്ക് വന്നത് രമേശ് ചെന്നിത്തലയുടെ അടുപ്പക്കാരന് ബി ബാബുപ്രസാദ്. അവസാന നിമിഷത്തെ കളിയുടെ ഞെട്ടലിലാണ് കെ സി വേണുഗോപാല് ഗ്രൂപ്പ്. ചെന്നിത്തലയുടെ നീക്കത്തെ തടയാന് കഴിയാതെ പോയ കെ സി ഗ്രൂപ്പ് ബാബുപ്രസാദിനെ ആ സ്ഥാനത്ത് സ്വസ്ഥമായി തുടരാതിരിക്കാന് ചരടുവലി തുടങ്ങി. സ്ഥാനം കിട്ടാതെപോയ മുതിര്ന്ന നേതാക്കളടക്കമുള്ളവര് ഈ നീക്കത്തില് സഹകരിക്കുന്നു. പട്ടിക വന്നപ്പോഴുണ്ടായ മുറുമുറുപ്പുകള് ശക്തമാക്കി മുന്നേറാന് ഒരുങ്ങുകയാണ് ചെന്നിത്തല വിരുദ്ധ ചേരി. ഡി സുഗതന്, എ എ ഷുക്കൂര്, കെ സി വേണുഗോപാല് ഗ്രൂപ്പുകാരന് തന്നെയായ എം ജെ ജോബ് എന്നിവര് അധ്യക്ഷ പദവിക്കായി ശ്രമിച്ചവരാണ്. ഗ്രൂപ്പുകള്ക്കിടയില് സ്വന്തം ജില്ലയില് മുന്നേറാന് സാമുദായിക പിന്ബലമെന്ന തുറുപ്പുചീട്ട് ചെന്നിത്തല ഇറക്കിയതോടെയാണ് കെ സിയുടെ പിന്മാറ്റമെന്നാണ് സൂചന. ബാബുപ്രസാദിന് നറുക്ക് വീണതോടെ ജില്ലയില് പലയിടത്തും യൂത്ത് കോണ്ഗ്രസ് കെഎസ്യു നേതാക്കള് രാജിക്കൊരുങ്ങി. നേതൃത്വത്തിനെതിരെ രൂക്ഷ വിമര്ശനവുമായി ഫേസ്ബുക്ക് പോസ്റ്റുകളും വന്നു. കെ പി ശ്രീകുമാറിനെ പ്രതീക്ഷിച്ചിരുന്നവര്ക്ക് ഇനിയും യാഥാര്ഥ്യം ഉള്ക്കൊള്ളാനായിട്ടില്ല. സമൂഹമാധ്യമങ്ങളിലൂടെ നിരവധി കോണ്ഗ്രസ് പ്രവര്ത്തകരാണ് അദ്ദേഹത്തിനായി കണ്ണീരൊഴുക്കുന്നത്. പ്രസിഡന്റാകുമെന്ന് ഉറപ്പിച്ചിട്ട ഫെയ്സ്ബുക്ക് പോസ്റ്റുകള് ഇനിയും മാറ്റാന് പലരും തയ്യാറായിട്ടില്ല.